(ख) आधुनिक उत्तरार्द्ध (1991 से आगे) : इस काल तक पहुँचते–पहुँचते लघुकथा जनमानस की छाया बनकर आम पाठक के मन मानस की एक पसंदीदा रचना बन गई। लघुकथा में व्यंग्य पुट वाली धारणा पिछड़ गई और रिश्वतखोरी, भ्रष्टाचार, शासकीय अकर्मण्यता और सियासी कारनामों के लीक से हटकर इस युग में नई सोच एवं मानवीय संवेदना व्यक्त करती हुई एक संविधान के दायरे में लघुकथाएँ लिखी जाने लगी। इस युग के लघुकथाकरों ने निशान्तकेतु द्वारा प्रतिपादित लघुकथा की विधागत शास्त्रीयता एवं लघुकथा सौंदर्य शास्त्र के मापदण्डों के अनुरूप लघुकथाएँ लिखकर इस विधा को परिमार्जित कर सशक्त बनाया। कुकुरमुत्ते की तरह पनपने वाले लघुकथाकार इस काल तक पहुँचते–पहुँचते शांत हो गये और उनकी लेखनी मृत प्राय: सी हो गई। लघुकथाकारों की भीड़ में से वे ही साथी रह पाये जो वास्तव में लघुकथाकार थे एवं समर्पित भाव से लघुकथाएं लिखा करते थे।